МИРОСЛАВ ТОХОЉ

М

ирослав Тохољ, дописни члан АНУРС-а изван радног састава, рођен је 11. априла 1957. у Љубињу. До 1992. живио је у Сарајеву, гдје је дипломирао на Филозофском факултету (Група за историју југо­сло­венских књижевности). На Фило­зоф­ском факултету Универзитета Коменског у Бра­ти­­­слави од 1980. до 1983. апсолвирао је лекторске сту­­дије словачког је­зика и културе. Радио је као са­рад­ник у Издавачком предузећу „Свјетлост”, а био је и секретар Удружења књижевника БиХ (1984–1989).

Живио је на Палама (1992–1997), а током грађан­ског рата (од јануара 1993. до децембра 1995) оба­вљао је дужност министра информација у Влади Ре­публике Српске. По окончању рата краће вријеме био је генерални ди­рек­тор Радио-телевизије Републике Српске. На првим послијератним парла­мен­тарним изборима изабран је за посланика у Народној скупштини РС.

Носилац је Ордена Његоша I и II реда, Сребрног грба Републике Српске и Октобарске споменице 1991.

Још као студент, објавио је роман који му је донио годишњу награду Изда­вачког предузећа „Свјетлост”. Двије године касније, објавио је књи­гу новела која је награђена годишњом наградом „Свјетлости” и годишњом наградом Књижевне омладине Босне и Херцеговине. Године 1986. објавио је роман *Господар срца*, за који је добио награду Удружења књижевника БиХ и награду Заједнице културе града Сарајева.

У октобру 1990. у Сарајеву је покренуо национални недјељник „Јавност”, ко­ји је уређивао до априла 1992. године. Сарајевски издавач „Задругар” ис­то­­­времено је штампао ново издање Тохољевог првообјављеног романа, али је већина тиража уништена почетком грађанског рата у БиХ. У рату је та­ко­ђе нестала цјелокупна пишчева архива, књижевна грађа, рукопис књиге есеја најављиване под насловом *Сумрак књижнице*, и рукопис недовршеног романа са историјском темом. Његова двотомна *Црна књига – патње Срба у Босни и Херцеговини 1992–1995.* награђена је специјалним признањем за издавачки подухват у оквиру Салона књига у Новом Саду (2001). За роман *Ку­ћа Павловића* добио је награду „Бранко Ћопић” (2002), а за књигу при­пов­је­дака *Мала Азија и приче о болу* награду Задужбине „Иво Андрић” (2003). Наг­раду „Борисав Станковић” добио је за књигу приповједака *Венчање у во­зу* (2007), а роман *Звона за Тро*­*јицу* награђен је наградама „Светозар Ћо­ро­вић” (2011) и годишњом награ­дом ревије „Збиља” (2012). Крајем децембра 2015. додијељено му је национално признање „Вукова награда”.

Поред књижевних дјела публиковао је већи број критичких и есеји­сти­чких текстова у часописима и новинама, те преводе и препјеве са руског и словачког језика. Више од двије године писао је редовне недјељне комен­таре у београдским дневним листовима „Глас јавности” и „Правда”.

О књижевном дјелу овог писца објављено је више од стотину студија, при­­­каза и осврта, а Дом културе у Грачаници је, поводом четири деценије књи­­жевног рада овог писца, 2016. организовао у Призрену округли сто о То­хо­­љевом књижевном дјелу и штампао зборник радова под насловом *Там*­*на ле­пота брисаног простора – Проза Мирослава Тохоља*, који је приредио Алек­сандар Дунђерин.

За дописног члана Академије наука и умјетности Републике Српске, изван радног састава, изабран је 4. децембра 2015. године.

Објављене књиге: романи – *То снива лампарија*, Сарајево 1979. и 1990; *Го*­*сподар срца*, Београд 1987; *Стид*, Београд 1989. и 1990; *Кућа Павловића*, Београд 2002; *Звона за Тројицу*, Београд 2010; *Сестре*, Београд 2013; новеле и приповијетке – *Апотекаркин рај и мушке ствари*, Сарајево 1981; *Мала Азија и приче о болу*, Бања Лука 2002. и Београд 2003; *Венчање у возу*, Бео­град 2007; *Отгадай – кто погиб (Погоди ко је погинуо*), Твер–Москва 2013; *Врста која изумире*, Источно Сарајево 2016; остали књижевни жанрови – *Тохољ – о рату и књижевности*, разговори, приредио Јован Јањић, Српско Сарајево 1996; *Црна књига – патње Срба у Босни и Херцеговини 1992–1995*, I*–*II, доку­ментарна хроника, Цетиње 2000; *„Свети ратници” и рат у Босни и Херцеговини / „Holy Warriors” and the War in Bosnia and Herzegovina*, ис­то­риј­ска студија, Београд 2001; *Размишљања под притиском*, есеји, Бео­град 2008; *Ноћна пошта*, преписка, Београд 2008; *Недеље неопеваног јада*, дне­вничка проза, Београд 2012; *Његош и косовски завет – 200 година од рођења Пе­тра II Петровића Његоша*, монографија, Приштина 2013.